बबेरू। सवारियों से भरी टाटा मैजिक पलट जाने से उस पर सवार नौ यात्री घायल हो गए। चालक फरार हो गया। घायलों को सामुदायिक स्वास्थ्य केंद्र में भर्ती कराया गया है। यहां से चार को उन्हें जिला अस्पताल रिफर कर दिया गया। बिसंडा क्षेत्र के पारा बिहारी गांव से शुक्रवार को टाटा मैजिक गाड़ी सवारियां भरकर मुरवल होते हुए बबेरू आ रही थी। कुरारी गांव के पास बसुुंधरा नाले के नजदीक गाड़ी पलट गई। उस पर सवार भूरी कोटार्य (40) पत्नी राम कोटार्य, कुमारी निर्मला (17) पुत्री रामनरेश, धनीराम (14) पुत्र रामनरेश, बोडे़लाल श्रीवास (45), रामबाबू वर्मा (25) पुत्र छेदीलाल, पूनम (5) पुत्री जगतनारायण वर्मा, रामकिशोर (50) पुत्र मुड़वा, सैकी (70) विधवा गोकुल वर्मा और मातादीन (45) पुत्र तेजवा वर्मा घायल हो गए। यह सभी पारा बिहारी के हैं। पारा बिहारी गांव के ग्राम प्रधान कोमल यादव ने घायलों को अन्य वाहन से सीएचसी पहुंचाया। प्राथमिक उपचार के बाद डाक्टरों ने रामकिशोर, धनीराम, रामबाबू और बोडे़लाल को जिला अस्पताल रिफर कर दिया गया। ब्यूरो